Laerskool se kruideniersware gesteelArgieffoto Vier persone het in die Mamelodi-landdroshof verskyn op aanklag dat hulle kruideniersware, wat deel was van ŉ laerskool se voedingsprogram, gesteel het. Die Gautengse departement van onderwys het gesê die vier persone, wat die kruideniersware vir Ramahlale Primary School in Mamelodi-Oos hanteer, is Donderdag in hegtenis geneem in verband met die diefstal. “Die vier persone is by hul huise in hegtenis geneem, twee in Nellmapius en twee in Mamelodi-Oos.” Die polisie het beslag gelê op van die gesteelde kruideniersware waaronder groente, blikkieskos, rys, kitspap en melk. “Die verdagtes is vrygelaat op borgtog van R2 000.” Panyaza Lesufi, LUR vir onderwys in Gauteng, het gesê hy loof die polisiebeamptes vir hul vinnige optrede om die oortreders aan te keer.